Per ataskaitinį laikotarpį šalies kodo ALD „.eu“ vardų skaičiaus augimo kreivė išsilygino, kaip ir kitų Europos šalies kodo ALD vardų. 2016 m. domeno „.eu“ metinis augimas buvo neigiamas. 2015 m. pabaigoje iš viso buvo užregistruoti 3 862 467, o 2016 m. gruodžio 31 d. – 3 760 695 domeno vardai. Tokį jų skaičiaus mažėjimą pastaraisiais metais lėmė keli ne tik domenų vardų sistemai (toliau – DNS) būdingi veiksniai, pavyzdžiui, perteklius rinkoje, padidėjusi konkurencija, mažesnis naujus bendrinių ALD registrus pradėjusių tvarkyti registratorių rengiamų akcijų skaičius ir kai kuriais atvejais nedinamiška ekonomika, kurie paveikė ir kitus to paties sektoriaus dalyvius, bet ir nuolatinės pastangos pašalinti domenų vardus, kurių duomenys neteisingi, iš duomenų bazės Whois.

Per ataskaitinį laikotarpį domeno „.eu“ registras ir toliau reguliariai ir efektyviai veikė interneto ekosistemoje. Be kita ko, jis:

2016 m. lapkričio mėn. domeno „.eu“ registras pradėjo taikyti bendros mokėjimų eurais erdvės (SEPA) priemonę ir vadinamąją vėlesnio mokėjimo sistemą, dėl kurių registratoriai dabar turi galimybę pasirinkti, kad mokesčiai už operacijas būtų tiesiogiai nuskaitomi iš jų banko sąskaitų. Be to, EURid daugiau dėmesio skyrė registratoriams, kurie nėra apmokėję sąskaitų faktūrų, ir sustabdė keletą paskyrų.

·aktyviai dalyvavo Europos nacionalinių aukščiausio lygio domenų registrų tarybos (CENTR) susitikimuose ir praktiniuose seminaruose;

·dalyvavo ICANN susirinkimuose;

·pirmininkavo ICANN šalies kodo vardų palaikymo organizacijos (toliau – šalies kodo VPO) strategijos ir veiklos plano darbo grupei;

·2015 m. antrąjį ketvirtį pirmininkavo šalies kodo VPO išplėstinio proceso panašumo peržiūros kolegijos (EPSRP) darbo grupei;

·dalyvavo Interneto numerių skyrimo tarnybos (IANA) valdymo perdavimo ir ICANN atskaitomybės procesuose kaip vienas iš šalies kodo VPO paskirtų atstovų visos bendrijos darbo grupėje.

·bendradarbiavo su UNESCO ir Verisign rengiant metinę pasaulinę IDV ataskaitą;

·bendradarbiavo su ICANN dalijantis geriausia EURid patirtimi su registrais ir registratoriais iš Artimųjų Rytų ir kaimyninių šalių (MEAC), taip pat Lotynų Amerikos ir Karibų jūros regiono valstybių;

·dalyvavo partneriams rengiant Interneto valdymo forumą mokykloje Scuola S. Anna Pizoje;

·2015 m. birželio mėn. pradėjo iniciatyvą .eu Academy;

·bendradarbiaudamas su Europos Komisija, 2016 m. birželio 9–10 d. Briuselyje surengė metinį Europos dialogo interneto valdymo klausimais („EuroDIG“) susitikimą.

5.4.Rinkodaros, informavimo ir komunikacijos veikla

2016 m. balandžio 7 d. domenui „.eu“ suėjo dešimt metų. Ši diena buvo pažymėta visiškai naujos interneto svetainės eurid.eu veikimo pradžia ir specialiu jubiliejiniu interneto žurnalo .eu illustrated leidiniu.

Per pastaruosius dvejus metus EURid įvairią rinkodaros, informavimo ir komunikacijos veiklą išplėtojo įvairiais būdais:

·toliau stiprino partnerystę su akredituotais registratoriais, siekdamas skatinti ALD „.eu“ plėtrą per bendrai finansuojamą rinkodaros programą ir vadinamąsias pritaikytąsias nuolaidų schemas. Pagal bendrai finansuojamą rinkodaros programą 2015 m. buvo pateikti 52 įvairaus pobūdžio pasiūlymai, o 2016 m. – 57. Diegdamas pritaikytąsias nuolaidų schemas (CRS), registras sudarė sąlygas registratoriams mokėti mažesnius registracijos mokesčius pagal jų pardavimo apimtį – šį metodą paprastai taiko daugelis kitų ALD registrų. Rengiant šią ataskaitą, 98 % 2017 m. pirmąjį ketvirtį užregistruotų ALD vardų buvo užregistravęs 331 registratorius, prisijungęs prie CRS 2017 m.;

·tobulino tiesioginės rinkodaros veiklą, kuria siekiama geriau informuoti apie domeną „.eu“. 2015 ir 2016 m., be kita ko, buvo vykdomos šios iniciatyvos: dvi kasmetinės rinkodaros internetinėmis vaizdinėmis priemonėmis kampanijos, dalyvavimas pasirinktose su domenais susijusiose Europos mugėse ir renginiuose, taip pat tęsiama reklamos Briuselio oro uosto reklaminiuose stenduose kampanija. Be to, per pastaruosius dvejus metus reguliariai pradėtas teikti apdovanojimas už geriausias „.eu“ interneto svetaines;

·planavo struktūrišką dalyvavimą socialinėje žiniasklaidoje, kuria papildoma veikla, susijusi su ketvirčio bei metinių ataskaitų leidimu ir du kartus per metus leidžiamu žurnalu .eu illustrated.

5.5.Finansinė padėtis

Registras yra savarankiškai sprendimus priimanti išorės organizacija, tačiau Komisija atidžiai tikrina jo finansinę padėtį vadovaudamasi teisinės sistemos nuostatomis ir paslaugų koncesijos sutartimi. Išsamias apskaitos patikras vietoje atlieka nepriklausomas finansų auditorius. Vykdydama priežiūros funkcijas Komisija atlieka auditorių pastabų, dvejų metų ir metinių finansinių ataskaitų, ketvirčio pažangos ataskaitų, biudžeto pasiūlymų ir strateginių bei rinkodaros planų peržiūrą. Finansų klausimai su registru nuolat aptariami du kartus per metus rengiamuose susitikimuose ir tarnybų lygio susitikimuose.

Siekdamas būti konkurencingesnis dinamiškoje ALD rinkoje, EURid įdiegė registratoriams skirtas pritaikytąsias nuolaidų schemas, pagal kurias mažesni naujos registracijos mokesčiai taikomi atsižvelgiant į registratoriaus pardavimo apimtį. Nuo 2017 m. sausio mėn. bazinis naujo domeno vardo registracijos mokestis CRS dalyvaujantiems registratoriams yra lygus 1,75 EUR.